Atlante (1754)
Palvelus

Alus taisteli 1758 ja 1759 algerialaisia merirosvoja vastaan. Se valtasi 11. huhtikuuta 1759 kauppa-alus Santo Cristo del Chaon merirosvoilta. Alus lähti 13. huhtikuuta 1759 Cartagenasta Galician ja Terriblen kanssa Napoliin noutamaan Kaarle III:n Cartagenaan kruunajaisiinsa.
Vuodet 1760-1765 alus taisteli algerialaisia merirosvoja vastaan. Se lähti 25. kesäkuuta 1765  Cartagenasta Genoaan markiisi de la Victorian laivastossa, joka kuljetti kuningatar Maria Luisaa. Alus lähti 24. heinäkuuta paluumatkalle Cartagenaan mukanaan Parman prinsessa. Lokakuussa 1769 se pysäytti hollantilaisen rahtialuksen, joka kuljetti algerialaisille merirosvoille 30 kappaletta 36 naulan ja 20 kappaletta 24 naulan tykkiä. Helmikuussa 1769 alus lähti Cartagenasta vieden aarteita Genoaan ja Civitavecchiaan ja kuljettaen kardinaalit Soliksen ja de la Cerdan Roomaan. Kesäkuusta 1769 vuoteen 1771 alus oli Atlantilla operoivassa laivastossa. Se kuljetti 21. helmikuuta 1771 aarteita Genoaan ja Civitavecchiaan. Alus siirrettiin syyskuussa Cartagenassa reserviin.
Vuonna 1776 alus palautettiin palvelukseen partiomaan Välimerellä ja torjumaan algerialaisten merirosvojen toimintaa. Kesäkuussa 1779 se osallistui Córdoban johtamaan 1. Englannin kanaalin sotaretkeen. Gibraltarin piirityksessä 1781 alus oli Gastónin laivastossa. Kesäkuussa 1782 se osallistui 3. Englannin kanaalin sotaretkeen. Alus oli 21. lokakuuta 1782 Cape Spartelin taistelussa, mutta ei kohdannut vihollista. Heinäkuussa 1785 se lähti Cadizista Veracruziin kuljettaen elohopeaa ja joukkoja Cartagena de Indiasiin. Lokakuussa 1787 alus lähti Havannasta Cadiziin lastinaan aarteita. Alus siirrettiin 25. joulukuuta 1790 Cartagenassa reservissä, missä se oli lähes yhtäjaksoisesti vuoteen 1795.
Syyskuussa 1796 alus oli Toulonin piirityksessä Lángaran laivastossa. Se osallistui 14. helmikuuta 1797 Cabo de Sao Vicenten taisteluun, jossa sai surmansa kahdeksan ja haavoittui 20 miehistönjäsentä. Alus oli 1797 Jervisin johtaman laivaston saartamana Cadizissa, mistä se lähti 6. helmikuuta 1798  takaa-ajamaan yhdeksää piirittäneen laivaston linjalaivaa laivastossa, jossa oli 22 linjalaivaa ja neljä fregattia.
Elokuussa 1801 alkoi toisen liittokunnan sota, jossa Ranska ja Espanja olivat liittolaisia. Ranska ja Espanja tekivät 1. lokakuuta 1800 San Ildefonsossa sopimuksen, jonka nojalla Espanjan laivasto luovutti kuusi 74-tykkistä linjalaivaa Ranskan laivastolle. Atalante valittiin yhdeksi luovutettavista aluksista. Se luovutettiin Ranskalle 22. syyskuuta nimellä Atlas.
Alus liitettiin 23. syyskuuta 1801 Ranskan laivastoon Cádizissa nimellä Atlante tai Atalante. Huhtikuussa 1802 alus siirrettiin Touloniin ja Lavillesgris vastaanotti 20. kesäkuuta aluksen päällikkyyden.
Elokuussa alus lähti Toulonista merelle kuljettaen joukkoja Santo Domingoon, mistä se palasi 27. lokakuuta. Alus teki toisen matkan tammikuussa 1803, jolloin se kuljetti kenraali Jean Sarrazinin ja 750 sotilasta. Alus nimettiin 5. helmikuuta 1803 uudelleen Atlakseksi.
Alus otti 22. heinäkuuta 1805 osaa Cape Finisterren taisteluun päällikkönään Rolland. Taistelussa alus vaurioitui ja sen miehistö kärsi merkittäviä tappioita lähistöllä olleen ruutiproomun räjähtäessä.
Alus jätettiin 28. heinäkuuta Vigoon sairaalalaivaksi. Alus luovutettiin espanjalaisten vastuulle 15. heinäkuuta 1807 ja sen miehistö antautui kapinallisille 9. kesäkuuta 1808 Pyreneiden niemimaan sodan alettua.
Alus liitettiin Espanjan laivastoon nimellä Atlas ja se myytiin romutettavaksi vuonna 1817.